“นายกฯ” นำทีมครม. เยี่ยมชมสถานีกลางบางซื่อ-ทดลองนั่งสายสีแดง ชูเป้าศูนย์กลางคมนาคมภูมิภาค
“นายกฯ” นำทีมครม. เยี่ยมชมสถานีกลางบางซื่อ-ทดลองนั่งสายสีแดง ชูเป้าศูนย์กลางคมนาคมภูมิภาค
“นายกฯ” นำทีมครม. เยี่ยมชมสถานีกลางบางซื่อ-ทดลองนั่งสายสีแดง ชูเป้าศูนย์กลางคมนาคมภูมิภาค
15 ธ.ค. 2563

ผู้สื่อข่าวรายงานว่า วันนี้ (15 ธ.ค.63) พล.อ.ประยุทธ์ จันทร์โอชา นายกรัฐมนตรี และรมว.กลาโหม นำคณะรัฐมนตรี ตรวจเยี่ยมสถานีกลางบางซื่อ และโครงการระบบรถไฟชานเมือง (สายสีแดง) ณ สถานีกลางบางซื่อ โดยกล่าวว่า การพัฒนาระบบคมนาคมขนส่งรางในครั้งนี้ นับเป็นโอกาสในการเพิ่มขีดความสามารถของไทย ซึ่งรัฐบาลได้กำหนดแผนยุทธศาสตร์ชาติ 20 ปี (2561-2580) โดยให้ความสำคัญกับการพัฒนาโครงสร้างพื้นฐานการคมนาคมขนส่ง ในรูปแบบที่มีประสิทธิภาพ เชื่อมโยงทุกภูมิภาคของประเทศและภูมิภาคอาเซียน ตลอดจนเป็นศูนย์กลางการคมนาคมและขนส่งทางรางที่ใหญ่ที่สุดในอาเซียน โดยมุ่งหวังให้เกิดการพัฒนาทั้งด้านเศรษฐกิจ สังคมและยกระดับคุณภาพชีวิตอย่างมั่นคง รวมทั้งช่วยลดปัญหาการจราจรติดขัด และเพิ่มความสะดวกในการเดินทางจากปริมณฑลสู่เมืองหลวง โดยเตรียมพร้อมเปิดให้บริการเต็มรูปแบบในปี 64


ด้านนายศักดิ์สยาม ชิดชอบ รมว.คมนาคม กล่าวว่า สถานีกลางบางซื่อ เป็นสถานีศูนย์กลางการคมนาคมขนส่งทางรางแห่งใหม่ที่ใหญ่ที่สุดของประเทศไทย เทียบเท่าสถานีรถไฟชั้นนำของโลก รองรับการเดินทางทั้งรถไฟชานเมือง รถไฟทางไกล รถไฟฟ้าเชื่อมท่าอากาศยาน (แอร์พอร์ต เรล ลิงก์) และระบบรถไฟความเร็วสูงในอนาคต โดยมุ่งหวังให้เป็นศูนย์กลางการเดินทางและธุรกิจแห่งภูมิภาคอาเซียน ก่อให้เกิดการกระตุ้นและขยายเศรษฐกิจในพื้นที่ ตลอดจนสร้างโอกาส สร้างงานและยกระดับคุณภาพชีวิตประชาชน

จากนั้นนายกรัฐมนตรีและคณะรัฐมนตรี (ครม.) เยี่ยมชมห้องควบคุมการเดินรถไฟฟ้าสายสีแดง พร้อมทดลองออกเดินทางจากชานชาลา 10 สถานีกลางบางซื่อ เพื่อทดสอบการเดินขบวนรถไฟฟ้าสายสีแดง ไปยังสถานีรังสิต อำเภอธัญบุรี จังหวัดปทุมธานีพบปะประชาชน ณ บริเวณชานชาลาสถานีรังสิตก่อนเดินทางกลับยังมาสถานีกลางบางซื่อ


 
